Пиер дьо Ронсар
Недей да спиш, Мари…

Превод от френски: Пенчо Симов, 1978

chitanka.info

Недей да спиш, Мари, стани, ленивке млада:

дочувам песента на чучулига вън,

на славея гласът излива в сладък звън

любовния си зов сред ранната прохлада.

Побързай, да вървим към росната ливада,

където снощи ти седя на онзи пън

и аз ти пожелах един прекрасен сън

да влее през нощта в покоя ти наслада.

А ти подир това тържествено се кле

да ме превариш днес, да се събудиш първа;

но утринният сън над теб е свел криле,

към мене твоят взор все още не надзърва.

Ще нацелувам аз уста и гръд дори —

ще те науча тъй да ставаш във зори.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.